**STANDARTINĖS valdybos NARIO**

**SUTARTIES DĖL VEIKLOS LITGRID AB**

**VALDYBOJE SĄLYGOS (BE ATLYGIO):**

**VALDYBOS NARIO SUTARTIS**

**DĖL VEIKLOS LITGRID AB**

**VALDYBOJE**

Ši sutartis dėl LITGRID AB valdybos nario veiklos (toliau – **Sutartis**) sudaryta 20[●] m. [●] mėn. [●] d. tarp:

**LITGRID AB**, pagal Lietuvos Respublikos įstatymus įsteigtos ir veikiančios akcinės bendrovės, Juridinių asmenų registro kodas 302564383, buveinės adresas A. Juozapavičiaus g. 13, LT-09311 Vilnius, Lietuva (toliau – **Bendrovė**), atstovaujamos [pareigos, vardas, pavardė], veikiančio pagal Bendrovės įstatus, o taip pat pagal 20[●] m. [●] mėn. [●] d. Bendrovės visuotinio akcininkų susirinkimo sprendimą (protokolo Nr. [●]),

ir

[●], asmens kodas [●], gyvenančio [●] (toliau – **Valdybos narys**).

Bendrovė ir Valdybos narys toliau kartu vadinami **Šalimis**, o kiekvienas atskirai **Šalimi**.

**ATSIŽVELGDAMOS Į TAI, KAD:**

1. Valdybos narys [●] m. [●] d. Bendrovės visuotinio akcininkų susirinkimo sprendimu (protokolo Nr. [●]) buvo išrinktas į Bendrovės valdybą;
2. 20[●] m. [●] mėn. [●] d. Bendrovės visuotinis akcininkų susirinkimas priėmė sprendimą (protokolo Nr. [●]) dėl valdybos narių atlygio dydžio nustatymo;
3. 20[●] m. [●] mėn. [●] d. Bendrovės visuotinis akcininkų susirinkimas sprendimu (protokolo Nr. [●]) patvirtino šios Sutarties standartines sąlygas.

**ŠALYS SUSITARIA:**

1. **Valdybos nario funkcijos**
   1. Šia Sutartimi Valdybos narys įsipareigoja be jokio atlygio (išskyrus patirtų išlaidų kompensavimą) vykdyti Bendrovės valdybos nario pareigas, kylančias iš taikytinų teisės aktų, Bendrovės įstatų, taip pat Bendrovės akcininkų susirinkimo sprendimų, Bendrovės valdybos darbo reglamento ir kitų Bendrovės vidaus dokumentų, taip pat atsižvelgiant į tai, jog Bendrovė priklauso bendrai „EPSO-G“ įmonių grupei, kurios patronuojanti bendrovė yra UAB „EPSO-G“ (toliau – patronuojanti bendrovė), bendrų nustatyta tvarka Bendrovėje patvirtintų šios įmonių grupės dokumentų, bei veikdamas kartu su kitais į Bendrovės valdybą išrinktais asmenimis, spręsti Bendrovės valdybos kompetencijai priskirtus klausimus ir vykdyti kitas Bendrovės valdybai pavestas funkcijas.
   2. Valdybos narys įsipareigoja veikti tinkamai, efektyviai ir ekonomiškai bei vykdyti savo pareigas pagal aukščiausius profesionalumo standartus, veikdamas Bendrovės ir visų Bendrovės akcininkų naudai ir siekdamas Bendrovės įstatuose bei kituose Bendrovės vidaus dokumentuose įtvirtintų Bendrovės veiklos tikslų. Vadybos narys privalo užtikrinti, kad taikytinuose įstatymuose ir kituose teisės aktuose bei Bendrovės įstatuose numatytos valdybos nario funkcijos būtų įgyvendinamos nepertraukiamai.
   3. Valdybos narys savo pareigas privalo vykdyti asmeniškai ir neturi teisės perleisti ar pavesti visų ar dalies Valdybos nario funkcijų vykdymo tretiesiems asmenims, išskyrus teisę įgalioti kitą Valdybos narį balsuoti vietoje savęs.
   4. Valdybos narys turi šias pareigas:
      1. Bendrovės, kitų Bendrovės organų ir Bendrovės akcininkų atžvilgiu veikti sąžiningai ir protingai;
      2. būti lojaliu Bendrovei;
      3. veikti Bendrovės ir visų jos akcininkų interesais;
      4. saugoti Bendrovės komercines (gamybines) paslaptis ir konfidencialią informaciją, kaip numatyta šioje Sutartyje bei vidaus dokumentuose;
      5. vengti interesų konfliktų tarp Bendrovės ir Vadybos nario (įskaitant trečiųjų asmenų, kurių naudai privalo veikti Valdybos narys) interesų;
      6. savo ar trečiųjų asmenų naudai nenaudoti informacijos, kurią Valdybos narys sužinojo vykdydamas savo kaip Bendrovės valdybos nario funkcijas;
      7. nustatyta tvarka pateikti informaciją Valdybos atliekamam savo veiklos vertinimui bei dalyvauti Valdybos atliekamo savo veiklos vertinimo procedūrose;
      8. siekiant efektyvaus Valdybos posėdžių planavimo ir organizavimo, iš anksto informuoti Bendrovę apie planuojamas atostogas, komandiruotes ar bet kokį kitą užimtumą, kuris gali trukdyti jo dalyvavimui suplanuotose Bendrovės valdybos posėdžiuose ar planuojamuose Bendrovės valdybos posėdžiuose, apie kuriuos jis buvo tinkamai, iš anksto informuotas;
      9. Valdybos narys turi susilaikyti nuo bet kokių viešų pasisakymų, publikacijų, komentarų apie jo veiklą Bendrovės valdyboje ir (ar) Bendrovėje, kurie nėra suderinti su Bendrove vidaus dokumentų nustatyta tvarka, o atsižvelgiant į tai, jog Bendrovės akcijos yra listinguojamos vertybinių popierių biržoje – taip pat ir viešai ar bet kokiems tretiesiems asmenims neatskleisti jokios informacijos, kuri pagal taikytinus teisės aktus būtų laikoma viešai neatskleista informacija arba bet kokios kitos informacijos, galinčios tiesiogiai arba netiesiogiai turėti įtakos Bendrovės akcijų vertei, išskyrus įstatymų tiesiogiai numatytus atvejus, susijusius su tiesioginių jo kaip valdybos nario tinkamų pareigų atlikimu, bei tais atvejais, kai Valdybos narys, kuris atstovauja Lietuvos Respublikai, vidaus teisės aktų nustatyta tvarka turi suderinti įgaliojimus su institucijos, kurioje jis dirba vadovu;
      10. jei Valdybos narys Bendrovės valdybos sprendimu būtų paskirtas atlikti tam tikras konkrečias užduotis ar nuolat arba laikinai kuruoti tam tikrus Valdybos kompetencijai priskirtus klausimus, Valdybos narys privalo nuolat teikti kitiems valdybos nariams informaciją apie jo atliekamą užduotį, kuruojamą (-us) klausimą (-us), Bendrovės valdybos nustatyta tvarka rengti veiklos ataskaitas, bei pristatyti jas Bendrovės valdybos svarstymui;
      11. savarankiškai nuolat gilinti savo žinias bei kelti kvalifikaciją, kuri yra reikalinga tinkamam Bendrovės valdybos nario funkcijų atlikimui ir siekiant visapusiško Bendrovės veiklos suvokimo, efektyvaus užduočių įvykdymo bei profesionalių sprendimų priėmimo.
      12. vykdyti kitas pareigas, kurias nustato taikytini teisės aktai, Bendrovės įstatai ir Bendrovės valdybos darbo reglamentas.
   5. Valdybos narys turi šias teises:
      1. neatlygintinai gauti iš Bendrovės ir jos organų visą jo funkcijų Bendrovės valdyboje atlikimui reikalingą informaciją bei dokumentus, kuriais disponuoja Bendrovė;
      2. Bendrovės valdybos posėdžio šaukimo iniciatyvos teisę ir teisę siūlyti klausimus į inicijuojamo ar šaukiamo valdybos posėdžio darbotvarkę Įstatų bei taikytinų teisės aktų nustatyta tvarka;
      3. esant objektyviam poreikiui atskirais atvejais pasinaudoti Bendrovės ištekliais, kurie yra būtini tinkamai valdybos nario veiklai užtikrinti;
      4. taip pat kitas teises, kurias suteikia taikytini teisės aktai, Bendrovės įstatai ir Bendrovės valdybos darbo reglamentas.
2. **Dalyvavimas Bendrovės valdybos posėdžiuose**
   1. Valdybos narys privalo dalyvauti visuose valdybos posėdžiuose, išskyrus atvejus, kai to neįmanoma padaryti dėl svarbių pateisinamų priežasčių. Tokiais išimtiniais atvejais Valdybos narys, negalintis tiesiogiai dalyvauti valdybos posėdyje, privalo iš anksto balsuoti raštu arba balsuoti telekomunikacijų įrenginiais Bendrovės valdybos darbo reglamento nustatyta tvarka, arba, jei nėra galimybės balsuoti raštu arba balsuoti telekomunikacijų įrenginiais, teisės aktų nustatyta tvarka įgalioti kitą Bendrovės valdybos narį balsuoti vietoje savęs.
   2. Valdybos narys visuomet privalo atvykti į posėdžius susipažinęs su posėdžio darbotvarke ir visa jam pateikta su nagrinėjamais klausimais susijusia informacija bei dokumentais. Valdybos narys privalo aktyviai dalyvauti svarstant posėdžio darbotvarkėje numatytus klausimus, raštu ar žodžiu išdėstyti savo poziciją visais aptariamais klausimais, bei teikti argumentuotus pasiūlymus dėl svarstomų klausimų sprendimo.
3. **Balsavimas Bendrovės valdybos posėdžiuose**
   1. Valdybos narys privalo balsuoti „už“ arba „prieš“ kiekvieną Bendrovės valdybos posėdyje svarstomą klausimą, išskyrus atvejus kai Bendrovės valdybos posėdyje sprendžiamas su jo veikla Bendrovės valdyboje susijęs ar Valdybos nario atsakomybės klausimas ar kitus atvejus, kai pagal taikytinus įstatymus Valdybos narys negali balsuoti ar jam balsuojant kiltų Bendrovės ir Valdybos nario interesų konfliktas. Tokiais atvejais Valdybos narys privalo nusišalinti ir nedalyvauti Bendrovės valdybai svarstant ar (ir) sprendžiant konkretų klausimą.
   2. Valdybos narys neturi teisės atsisakyti balsuoti, susilaikyti balsuojant, išskyrus teisės aktų nustatytus atvejus, kada kai Valdybos narys privalo atsisakyti balsuoti (nusišalinti nuo balsavimo). Valdybos narys taip pat neturi teisęs už save įgalioti balsuoti kitus asmenis, išskyrus šioje Sutartyje aptartus išimtinius atvejus.
4. **Techninių ir organizacinių priemonių Valdybos nario veiklai užtikrinti suteikimas**
   1. Bendrovė užtikrins, kad vykdydamas savo pareigas Valdybos narys esant objektyviam poreikiui atskirais atvejais galėtų pasinaudoti Bendrovės resursais, kurie yra būtini tinkamai Valdybos nario veiklai užtikrinti. Tokiu atveju apie turimus poreikį Valdybos narys privalo iš anksto Bendrovės vidaus teisės aktų nustatyta tvarka informuoti Bendrovę.
5. **Interesų konflikto nebuvimas bei teisė dirbti kitą darbą**
   1. Valdybos nario sutikimas kandidatuoti į Bendrovės valdybos narius ir interesų deklaracija, kurioje nurodomos visos aplinkybės, dėl kurių galėtų kilti Valdybos nario ir Bendrovės interesų konfliktas, pridedami kaip priedas prie šios Sutarties. Sutarties galiojimo metu atsiradus prie Sutarties pridėtuose dokumentuose nenurodytoms aplinkybėms, dėl kurių galėtų kilti Valdybos nario ir Bendrovės interesų konfliktas Valdybos narys apie tokias naujas aplinkybes privalo nedelsiant raštu informuoti Bendrovės valdybą ir Bendrovę.
   2. Valdybos narys gali dirbti kitą darbą ar užimti kitas pareigas, kurios būtų suderinamos su jų veikla Bendrovės valdyboje, įskaitant, bet neapsiribojant, vadovaujančių pareigų kituose juridiniuose asmenyse ėjimą, darbą valstybės ar statutinėje tarnyboje, pareigas Bendrovėje ir kituose juridiniuose asmenyse, taip pat juridiniuose asmenyse, kurių dalyviu yra Bendrovė ar Patronuojanti bendrovė, tik iš anksto apie tai informavę Bendrovės valdybą.
6. **Darbo santykių nebuvimas**
   1. Šalys patvirtina, kad šia Sutartimi tarp Valdybos nario ir Bendrovės nustatomi civiliniai teisiniai santykiai. Ši Sutartis negali būti aiškinama, kaip sukurianti darbo santykius tarp Šalių. Atitinkamai, Valdybos narys negali būti laikomas Bendrovės darbuotoju ir nėra pavaldus ar atskaitingas Bendrovės administracijai. Pagal šią Sutartį Valdybos narys veikia tik kaip Bendrovės valdybos narys ir prisiima visą atsakomybę už savo kaip Bendrovės valdybos nario funkcijų atlikimą bei tinkamą šios Sutarties vykdymą.
7. **Papildomi apribojimai, susiję su teisės aktų privalomaisiais reikalavimais dėl elektros energijos perdavimo veiklos atskyrimo:**
   1. Valdybos narys įsipareigoja Visą Sutarties galiojimo laikotarpį laikytis taikytinuose teisės aktuose numatytų papildomų apribojimų, susijusių su elektros energijos perdavimo veiklos atskyrimu, įskaitant, bet neapsiribojant:
      1. nedalyvauti įmonės, vykdančios gamtinių elektros energijos gamybos, skirstymo, tiekimo veiklas, priežiūros ir valdymo organuose ir (ar) dujų gavybos, skirstymo, tiekimo, o taip pat nebūti tokios įmonės administracijos nariu;
      2. tiesiogiai ar netiesiogiai nekontroliuoti asmens, kuris vykdo elektros energijos gamybos, skirstymo ir tiekimo veiklas, priežiūros ir valdymo organuose ir (ar) dujų gavybos, skirstymo, tiekimo veiklas, arba neturėti kokių nors teisių tokio asmens atžvilgiu (nurodytos teisės visų pirma apima įgaliojimus naudotis balsavimo teisėmis, įgaliojimus skirti priežiūros organų, valdymo organų ir administracijos narius, akcijų paketo, suteikiančio daugiau kaip 5 procentus akcijų ir balsų įmonės visuotiniame akcininkų susirinkime, valdymą ir disponavimą juo);
      3. priimdamas sprendimus veikti savarankiškai, nepriklausomai nuo kitų elektros energijos gamybos, skirstymo, tiekimo veiklas, priežiūros ir valdymo organuose ir (ar) dujų gavybos, skirstymo, tiekimo veiklą vykdančių subjektų ar suinteresuotų asmenų komercinių arba kitų interesų;
      4. pagal kompetenciją imtis visų reikiamų priemonių, siekdamas užtikrinti taikytinuose teisės aktuose, susijusiuose su elektros perdavimo veiklos atskyrimu, nustatytų reikalavimų laikymąsi.
   2. Valdybos narys taip pat įsipareigoja pats bei įsipareigoja užtikrinti, kad jo šeimos nariai Sutarties galiojimo metu neužimtų priežiūros organo, valdymo organo ar administracijos nario pareigų energetikos įmonėje, vykdančioje elektros energijos gamybos, skirstymo ir (ar) tiekimo veiklą arba gamtinių dujų gavybos, skirstymo ir (ar) tiekimo veiklą arba kitu būdu dalyvaujantis šių įmonių valdyme ar priežiūroje elektros energijos gamybos, skirstymo ir (ar) tiekimo veiklą arba gamtinių dujų gavybos, skirstymo ir (ar) tiekimo veiklą. Šis ribojimas, be kita ko, apima bet kokių konsultacijų ar kitų intelektinių paslaugų teikimą nurodytoms įmonėms.
   3. Atsižvelgiant į tai, jog pagal Bendrovės įstatus Bendrovės Valdybos nariu negali būti: (i) Bendrovės vadovas; (ii) Patronuojančios Bendrovės valdybos narys; (iii) asmuo, einantis priežiūros organo, valdymo organo ar administracijos nario pareigas energetikos įmonėje, vykdančioje elektros energijos gamybos ir (ar) tiekimo veiklą arba gamtinių dujų gavybos ir (ar) tiekimo veiklą arba kitu būdu dalyvaujantis šių įmonių valdyme ar priežiūroje; (iv) asmuo, einantis priežiūros organo, valdymo organo nario ar vadovaujančiojo darbuotojo nario pareigas Bendrovės kontroliuojamose bendrovėse (toliau – Kontroliuojama bendrovė[[1]](#footnote-1)) ir asocijuotose bendrovėse (toliau – Asocijuota bendrovė[[2]](#footnote-2)); (v) reguliuojančių energetikos paslaugų teikimo srityje veikiančių subjektų veiklą ir atliekančių valstybinę energetikos priežiūrą institucijų tarnautojai ir darbuotojai; (vi) auditorius ar audito įmonės darbuotojas, dalyvaujantis ir (ar) dalyvavęs atliekant Bendrovės finansinių ataskaitų rinkinio auditą, nuo kurio atlikimo nepraėjo 3 (trejų) metų laikotarpis, su kuriuo sudaryta sutartis dėl Bendrovės finansinių ataskaitų rinkinio audito; (vii) kiti asmenys, kurie pagal galiojančius teisės aktus negali eiti šių pareigų, Valdybos narys įsipareigoja vengti tokių aplinkybių, o joms atsiradus nedelsiant informuoti apie jų atsiradimą Valdyba bei Bendrovę, ir nedelsiant atsistatydinti iš Bendrovės valdybos, bei nuo jų atsiradimo iki savo atsistatydinimo momento nusišalinti nuo bet kokių sprendimų, kurie gali sukelti interesų konfliktą su jo veikla Bendrovės valdyboje, priėmimo.
   4. Atsižvelgiant į 7.3. p. Valdybos narys jo išrinkimo į Valdybą momentu turi per protingą laiką, bet ne vėliau kaip per 3 (tris) kalendorinius mėnesius atsistatydinti iš tokių pareigų, kurios yra nesuderinamos su jo darbu Bendrovės Valdyboje, o iki savo atsistatydinimo iš jų momento, laikinai nusišalinti nuo bet kokių sprendimų, kurie gali sukelti interesų konfliktą su jo veikla Bendrovės valdyboje, priėmimo.
8. **Intelektinė nuosavybė**
   1. Šalys susitaria, kad turtinės ir, kiek to nedraudžia taikytini teisės aktai, neturtinės teisės į visus šios Sutarties galiojimo metu Valdybos nario sukurtus intelektinės ar pramoninės nuosavybės dalykus, tiesiogiai susijusius su Valdybos nario veikla pagal šią Sutartį, įskaitant autoriaus teisių objektus, prekių, paslaugų ženklus, produktus ir pramoninį dizainą bei kitus Valdybos nario pareigų vykdymu metu sukurtus dalykus pilnai, automatiškai, neterminuotai ir neatšaukiamai tampa ir yra išimtine Bendrovės nuosavybe be jokio atlygio ir Bendrovė turi teisę disponuoti tokiais dalykais išimtinai savo nuožiūra, nemokėdama Valdybos nariui jokio atlygio.
9. **Patirtų išlaidų kompensavimas**
   1. Jei vykdant Valdybos nario funkcijas reikia patirti pagristų išlaidų (įskaitant bet neapsiribojant, kelionės, apgyvendinimo ne Bendrovės veiklos vietoje, transporto, maitinimo kelionės metu, esant būtinybei, protingumo kriterijus atitinkančias išlaidas atlygiui už išorinių patarėjų, auditorių, teisininkų paslaugas ir pan.), susijusių su Valdybos nario funkcijų atlikimu, Bendrovė įsipareigoja padengti tiesiogiai arba kompensuoti Valdybos nariui tokias pagrįstas faktiškai patirtas išlaidas, jeigu jos iš anksto buvo aptartos bei vidaus teisės aktų nustatyta tvarka ir terminais suderintos su Bendrove pagal pateiktus šias išlaidas pagrindžiančius dokumentus.
   2. Visi mokėjimai pagal šią Sutartį atliekami pavedimu į Valdybos nario banko sąskaitą, nurodytą Sutarties 12.1 straipsnyje.
   3. Šiai Sutarčiai nustojus galioti bet kokiais pagrindais, Bendrovė, laikantis šiame Sutarties skyriuje nustatytų sąlygų, įsipareigoja su Valdybos nariu visiškai atsiskaityti per 1 (vieną) mėnesį nuo šios Sutarties galiojimo pasibaigimo dienos.
10. **Sutarties Šalių atsakomybė ir nuostolių atlyginimas**
    1. Bendrovė įsipareigoja atlyginti Valdybos nariui ir apsaugoti jį nuo bet kokių nuostolių ar žalos (įskaitant protingas išlaidas teisinei pagalbai), kurie gali būti Valdybos nario patirti dėl bet kokios priežasties, susijusios su Valdybos nario veikla Bendrovės valdyboje, išskyrus atvejus, kai tokie nuostoliai ar žala Valdybos nariui kilo dėl Valdybos nario tyčios ar didelio neatsargumo.
    2. Šios Sutarties galiojimo metu Bendrovė įsipareigoja apdrausti Valdybos narį juridinių asmenų organų civilinės atsakomybės draudimu.
    3. Valdybos narys įsipareigoja ne ginčo tvarka atlyginti Bendrovei ir apsaugoti ją nuo bet kokių nuostolių ar žalos (įskaitant protingas išlaidas teisinei pagalbai), kuriuos ji gali patirti dėl Valdybos nario įvykdyto šios Sutarties pažeidimo ir (ar) trečiųjų asmenų, įskaitant Bendrovės akcininkus, reikalavimų, susijusių su Valdybos nario veikla Bendrovės valdyboje ar tos veiklos rezultatais, kai tokie nuostoliai ar žala Bendrovei kilo dėl Valdybos nario tyčios ar didelio neatsargumo.
    4. Jeigu Valdybos narys pažeidžia šios Sutarties 7 straipsnyje numatytus papildomus apribojimus, Bendrovė turi teisę taip pat reikalauti iš juos pažeidusio Valdybos nario:
    5. už kiekvieną pažeidimo atvejį ne ginčo tvarka sumokėti 3 000 (trijų tūkstančių) eurų dydžio baudą;
    6. Kitos tarp Valdybos nario ir Bendrovės sudarytos sutartys gali numatyti pareigą Valdybos nariui Šalių susitarimu laikytis analogiškų kaip ir šios Sutarties 7 straipsnyje numatyti įpareigojimai, kurie būtų taikomi ir po šios Sutarties pasibaigimo, mokant Šalių sutarto dydžio kompensaciją.
11. **Teisė gauti informaciją ir konfidencialumas**
    1. Valdybos narys turi teisę susipažinti su visais Bendrovės ir jos tiesioginių ir (ar) netiesioginių dukterinių įmonių dokumentais ir visa Bendrovės ir jos tiesioginių ir (ar) netiesioginių dukterinių įmonių informacija (išskyrus tokius dokumentus ir informaciją, kuri tiesiogiai ir (ar) netiesiogiai susijusi su Bendrovės ir jos tiesioginių ir (ar) netiesioginių dukterinių įmonių kontrahentų duomenimis, dokumentais ir (ar) informacija, teisės aktų nustatyta tvarka gauta, sužinota ar kitokiu teisėtu būdu įgyta Bendrovei ir jos tiesioginių ir (ar) netiesioginių dukterinių įmonių kontrahentams), kuri Valdybos nario prašymu gali būti susisteminta pagal jo nurodytus pagrįstus kriterijus. Jeigu Bendrovė neturi prašomų Bendrovės tiesioginių ir (ar) netiesioginių dukterinių įmonių dokumentų ar informacijos, Bendrovė įsipareigoja nedelsdama imtis veiksmų, kad gautų tokius dokumentus bei informaciją, įskaitant pasinaudojimą jos turimų dukterinių įmonių akcijų suteikiamomis teisėmis.
    2. Atsižvelgiant į tai, kad Valdybos nario veiklos vykdymui Bendrovė perduos konfidencialią, komercinę (gamybos) paslaptį sudarančią ir kitą informaciją, todėl Valdybos narys įsipareigoja laikytis UAB „EPSO-G“ įmonių grupės neskelbtinos informacijos apsaugos politikos ir LITGRID AB informacijos valdymo tvarkos aprašo (kartu toliau – Vidaus tvarka) reikalavimų ir šia Sutartimi prisiima konfidencialumo įsipareigojimus, kaip nurodyta šioje Sutartyje.
    3. Pagal šią Sutartį neskelbtina informacija yra visi ir bet kurie duomenys ir informacija, atitinkanti Vidaus tvarkoje nustatytus požymius, kurią bet kokia forma (raštu, elektroniniu paštu, kitomis informacijos perdavimo priemonėmis ir žodžiu) Valdybos narys gaus iš Bendrovės ir / ar Grupės bendrovės ar bet kurio jos / jų vardu ar interesais veikiančio asmens (toliau – Neskelbtina informacija). Neskelbtina informacija neapims tokios, kuri: (i) yra ar tampa vieša pagal Lietuvos Respublikos įstatymus, kitus teisės aktus; (ii) jos pateikimo metu jau buvo viešai skelbta ar kitokiu būdu viešai prieinama plačiajai visuomenei; (iii) Bendrovė raštu praneša, kad ji nėra laikoma Neskelbtina informacija. Kilus bet kokių abejonių dėl to, ar informacija laikoma Neskelbtina informacija, privalu elgtis su ja kaip su Neskelbtina informacija, kol Bendrovė neinformuos, kad tokia informacija nėra Neskelbtina informacija.
    4. Valdybos narys įsipareigoja:
       1. laikyti Neskelbtiną informaciją paslaptyje ir ją valdyti (rengti, saugoti, perduoti ir naikinti) pagal Vidaus tvarką, gerąją neskelbtinos informacijos valdymo praktiką;
       2. nenaudoti Neskelbtinos informacijos bet kokiu būdu, dėl kurio Bendrovei gali būti padaryta žala;
       3. informuoti Bendrovę apie įvykusį ar gresiantį Neskelbtinos informacijos neteisėtą naudojimą ar atskleidimą, ar kitą veiksmą, kuris gali būti laikomas informacijos saugos pažeidimu.
    5. Valdybos narys patvirtina, kad jam yra žinoma, kad tam tikra Neskelbtina informacija gali būti laikoma ir viešai neatskleista informacija finansinių priemonių rinkas reguliuojančių teisės aktų prasme ir yra žinomas draudimas naudotis viešai neatskleista informacija prekiaujant finansinėmis priemonėmis.
    6. Valdybos nario pareigos dėl Neskelbtinos informacijos neatskleidimo netaikomos, kai ir tiek, kiek pagal įstatymus ar kitus teisės aktus iš Valdybos nario reikalaujama, ir Valdybos narys turi pareigą Neskelbtiną informaciją atskleisti kompetentingai valstybės, savivaldybės, ar kitai institucijai, įstaigai, organizacijai ar jos atstovui, teismui. Jeigu pagal taikytinus norminius teisės aktus Valdybos narys privalo atskleisti kurią nors Neskelbtinos informacijos dalį, prieš atskleidžiant tokią informaciją, turi būti nedelsiant pranešta raštu ar kitomis informacijos perdavimo priemonėmis (elektroniniu paštu ar kitokia žinute) Bendrovei.
    7. Valdybos nariui yra žinoma, kad už neteisėtą konfidencialios, komercinę (gamybos) paslaptį sudarančios informacijos panaudojimą ir atskleidimą nustatyta administracinė ir baudžiamoji atsakomybė.
    8. Valdybos narys, neteisėtai atskleidęs ir pasinaudojęs Neskelbtina informacija, privalo atlyginti Bendrovei padarytus nuostolius.
    9. Konfidencialumo įsipareigojimai įsigalioja pasirašius šią Sutartį ir yra tęstinio pobūdžio ir galios 10 (dešimt) metų po šios Sutarties pasibaigimo, išskyrus įsipareigojimus, susijusius su asmens duomenų apsauga, kurie galioja neterminuotai.
    10. Valdybos narys, pasirašydamas šią Sutartį, patvirtina, kad susipažino su Vidaus tvarka.
12. **Pranešimai ir kita informacija**
    1. Visi pranešimai, prašymai, rašytiniai pareikalavimai ar kiti dokumentai pagal šią Sutartį („Pranešimai“) siunčiami šiais adresais:

**Bendrovei:**

LITGRID AB

A. Juozapavičiaus g. 13, LT-09311 Vilnius, Lietuva

**Valdybos nariui:**

[adresas]

[el. paštas]

Kita Valdybos nario informacija:

[banko sąskaitos Nr.]

[bankas].

* 1. Visi Pranešimai pagal šią Sutartį laikomi tinkamai įteiktais, kai jie įteikiami aukščiau nurodytais adresais, įskaitant el. laišku (jei suteiktas Bendrovės el. paštas siunčiama tik Bendrovės el. laišku) arba yra siunčiami registruotu ar kurjerių paštu. Kiekviena Šalis privalo pranešti kitai Šaliai apie bet kokius jos adreso, banko sąskaitos ar kitų duomenų, nurodytų šioje Sutartyje, pasikeitimus, ne vėliau kaip per 5 (penkias) dienas nuo tokio pasikeitimo. Jei Šalis nepraneša apie adreso pasikeitimą, tai Pranešimo siuntimas paskutiniu turimu adresu yra laikomas tinkamu.

1. **Baigiamosios nuostatos**
   1. Ši Sutartis įsigalioja nuo jos pasirašymo momento ir galioja iki anksčiausios iš šių datų:
      1. baigiasi Valdybos nario kaip Bendrovės valdybos nario kadencija; arba
      2. Valdybos narys yra atšaukiamas iš Bendrovės valdybos ar atšaukiama visa Bendrovės valdyba; arba
      3. Valdybos narys atsistatydina ar negali toliau eiti pareigų; arba
      4. Valdybos narys nustoja eiti Bendrovės valdybos nario pareigas kitu pagrindu.
   2. Sutarties nuostatos dėl intelektinės nuosavybės, konfidencialumo, nuostolių atlyginimo, atsiskaitymo, taikytinos teisės bei ginčų sprendimo lieka galioti ir po šios Sutarties pasibaigimo.
   3. Valdybos narys, ne vėliau nei Sutarties pasibaigimo dieną, įsipareigoja pagal Bendrovės prašymą perduoti Bendrovei (a) visus jo turimus veiklos vykdymo metu gautus popierinėje formoje dokumentus (įskaitant, bet neapsiribojant, korespondenciją, pranešimus, sutartis, kitus dokumentus, taip pat kompiuterio diskus, atminties raktus bei korteles, kompiuterio programinę įrangą, kitas optiniu ar elektroniniu būdu nuskaitomas informacijos laikmenas, kurias Bendrovė jam buvo perdavusi pagal priėmimo-perdavimo aktą) ir kuri sudaro komercinę paslaptį ir/ar konfidencialią informaciją, taip pat (b) visus perduotus Valdybos nariui valdyti ir/ar naudotis ryšium su jo veikla Valdyboje slaptažodžius (išskyrus, jei buvo suteikti elektroniniai slaptažodžiai arba tokie slaptažodžiai buvo perduoti kitokia elektroninio susirašinėjimo forma), raktus, antspaudus, kredito korteles, Bendrovei priklausantį ar Bendrovės kitais pagrindais valdomą turtą ir kitus dalykus. Bendrovės rašytiniu prašymu Valdybos narys įsipareigoja pateikti rašytinį patvirtinimą apie šiame punkte numatytų pareigų tinkamą įvykdymą.
   4. Bet kokie šios Sutarties pakeitimai ar papildymai turi būti daromi raštu ir tinkamu būdu pasirašomi abiejų Šalių.
   5. Šiai Sutarčiai jos sąlygų aiškinimui, taikymui, taip pat klausimams, susijusiems su jos pažeidimu, galiojimu ar negaliojimu, spręsti taikoma Lietuvos Respublikos teisė.
   6. Visi ginčai, nesutarimai ar reikalavimai, kylantys iš šios Sutarties ar susiję su šia Sutartimi, jos pažeidimu, nutraukimu ar galiojimu, sprendžiami derybų būdu. Jeigu per 30 (trisdešimt) kalendorinių dienų Šalims nepavyksta taikiai išspręsti ginčo, ginčas galutinai sprendžiamas Vilniaus komercinio arbitražo teisme pagal jo reglamentą. Arbitražinio teismo vieta bus Vilnius. Arbitražinio teismo arbitrų skaičius bus trys. Arbitražo kalba bus lietuvių kalba.
   7. Jeigu kuri nors šios Sutarties sąlyga visiškai ar iš dalies negaliotų ar taptų negaliojančia dėl jos prieštaravimo taikytiniems teisės aktams arba dėl bet kokios kitos priežasties, likusios šios Sutarties sąlygos liks galioti visa apimtimi. Tokiu atveju, Šalys gera valia derėsis ir sieks pakeisti minėtą visiškai ar iš dalies negaliojančią sąlygą kita galiojančia sąlyga, kuri, kiek tai įmanoma, leistų pasiekti tokį patį teisinį ir ekonominį rezultatą kaip šios Sutarties sąlyga, kuri bus tokiu būdu pakeista.
   8. Nė viena Šalis negali perleisti savo teisių ar pareigų pagal šią Sutartį.
   9. Ši Sutartis yra sudaroma 2 (dviem) egzemplioriais lietuvių kalba, po vieną egzempliorių kiekvienai Šaliai.
2. **Sutarties priedas**
   1. Sutarties priedas yra neatskiriama šios Sutarties dalis:

**Priedas. Valdybos nario sutikimas kandidatuoti ir interesų deklaracija;**

Patvirtindamos tai, kas čia aukščiau išdėstyta, Šalys pasirašė šią Sutartį pirmiau nurodytą dieną:

**Bendrovės vardu: Valdybos narys:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[vardas, pavardė] [vardas, pavardė, data]

[pareigos, data]

1. Šiuose įstatuose „kontroliuojama bendrovė“ suprantama kaip juridinis asmuo, kuriame LITGRID AB nuosavybės teise priklauso daugiau kaip 50 proc. akcijų. [↑](#footnote-ref-1)
2. Šiuose įstatuose „asocijuota bendrovė“ suprantama kaip juridinis asmuo, kuriame LITGRID AB nuosavybės teise priklauso mažiau kaip 50 proc. arba 50 proc. akcijų. [↑](#footnote-ref-2)